PATVIRTINTA

Šiaulių miesto savivaldybės globos namų direktoriaus 2021 m. gegužės 24 d.

Įsakymu Nr. 51-TOV

**ŠIAULIŲ MIESTO SAVIVALDYBĖS GLOBOS NAMŲ SOCIALINIŲ PASLAUGŲ GAVĖJŲ LANKYMO ESANT VALSTYBĖS LYGIO EKSTREMALIOS SITUACIJOS REŽIMUI TVARKOS APRAŠAS**

**I SKYRIUS**

**BENDROSIOS NUOSTATOS**

1. Šiaulių miesto savivaldybės globos namų (toliau – Įstaiga) socialinių paslaugų gavėjų lankymo esant valstybės lygio ekstremalios situacijos režimui tvarkos aprašas (toliau – aprašas) reglamentuoja Globos namų socialinių paslaugų gavėjų lankymo tvarką, lankytojų srautų valdymo priemones, kad į įstaiga nepatektų karščiuojantys ar turintys virusinės infekcijos simptomų lankytojai.
2. Aprašas parengtas vadovaujantis Lietuvos Respublikos Vyriausybės 2021 m. balandžio 15 d. nutarimu Nr. 229 Dėl Lietuvos respublikos vyriausybės 2020 m. lapkričio 4 d. nutarimo Nr. 1226 „dėl karantino Lietuvos respublikos teritorijoje paskelbimo“ pakeitimo ir Lietuvos Respublikos Sveikatos apsaugos ministro – valstybės lygio ekstremalios situacijos valstybės operacijų vadovo 2020 m. lapkričio 6 d. sprendimu Nr. V-2508.

**II SKYRIUS**

**SOCIALINIŲ PASLAUGŲ GAVĖJŲ LANKYMO ORGANIZAVIMAS**

1. Lankyti savo artimuosius gali tie asmenys, kurie yra pasiskiepiję „Comirnaty“ ar „COVID-19 Vaccine Moderna“ vakcinomis ir yra praėjusi viena savaitė, nuo antrosios dozės suleidimo, tačiau ne daugiau kaip 180 dienų. Taip pat praėjus 4 savaitėms nuo „COVID-19 vaccine Janssen“ vakcinos dozės suleidimo, bet ne daugiau nei 180 dienų, bei praėjus 4 savaitėms, bet ne daugiau kaip 12 savaičių nuo pirmos „Vaxzevria“ vakcinos dozės suleidimo, arba po antrosios „Vaxzevria“ vakcinos dozės suleidimo, pagal skiepijimo schemą, bet ne daugiau nei 180 dienų.
2. Lankytojai vizito metu socialiniam darbuotojui turi pateikti skiepų kortelę, kuri įrodo, kad asmuo yra paskiepytas COVID-19 ligos (koronaviruso infekcijos) vakcina pagal skiepijimo schemą, arba išrašą iš elektroninės sveikatos paslaugų ir bendradarbiavimo infrastruktūros informacinės sistemos.
3. Lankytojai savo artimuosius gali lankyti ir tokiu atveju, jei ne anksčiau nei prieš 24 valandas, skaičiuojant nuo ėminio paėmimo momento, atlikus COVID-19 tyrimą (SARS-CoV-2PGR tyrimą), turi gautą neigiamą atsakymą.
4. Lankyti savo artimuosius taip pat gali tie asmenys, kurie yra persirgę COVID-19 liga (koronaviruso infekcija), kai diagnozė buvo patvirtinta remiantis teigiamu SARS-CoV-2 PGR tyrimo ar antigeno testo rezultatu ir nuo teigiamo tyrimo rezultato praėjo ne daugiau kaip 180 dienų, turi pateikti tai įrodantį išrašą iš elektroninės sveikatos paslaugų ir bendradarbiavimo infrastruktūros informacinės sistemos, arba šeimos gydytojo išduotą pažymą.
5. Lankytojai dėl lankymo datos ir laiko turi iš anksto susiderinti telefonu su socialiniu darbuotoju. Atvykus į įstaigą ir iš anksto nesuderinus susitikimo laiko, lankytojai nebus įleidžiami.
6. Lankyti klientus galima ne dažniau kaip 2 kartus per savaitę.
7. Vizito laikas turi atitikti įstaigoje numatytas lankymo valandas – darbo dienomis nuo 11:00 val. iki 13:00 val. (kambaryje ir lauke) nuo 16:00 val. iki 18:30 val. (kambaryje), savaitgaliais bei švenčių dienomis – nuo 10:00 val. iki 14:00 val. (kambaryje ir lauke) ir nuo 16:00 val. iki 17:00 val. (kambaryje).
8. Vizito metu vieną socialinių paslaugų gavėją jo kambaryje tuo pačiu metu gali lankyti vienas asmuo, kambaryje neturi būti pašalinių, susitikime nedalyvaujančių asmenų.
9. Vienu paskirtu lankymo laiku, įstaigoje pas skirtingus socialinių paslaugų gavėjus gali būti ne daugiau kaip 4 asmenys.
10. Lankymo trukmė gali būti ne ilgesnė nei 15 min., laikantis saugaus atstumo.
11. Lankytojas viso lankymo metu turi dėvėti nosį ir burną dengiančias priemones (veido kaukes, respiratorius ar kitas priemones).
12. Lankytojams atvykus į įstaigą, bus matuojama temperatūra. Karščiuojantys asmenys į įstaigą neįleidžiami. Lankyme gali dalyvauti tik asmenys, neturintys ūminių viršutinių kvėpavimo takų ligų ir kitų užkrečiamųjų ligų požymių (pvz. karščiavimas, sloga, kosulys, pasunkėjęs kvėpavimas ir pan.).
13. Pasibaigus socialinių paslaugų gavėjo ir pas jį atvykusio asmens susitikimui patalpos, kuriose jis vyko, turi būti išvėdinamos ir išvalomos (dezinfekuojamos).
14. 9-10 tvarkos aprašo punktų nuostatos netaikomos, kai lankytojai su gyventojais susitinka lauke.
15. Lankytojai registruojami į žurnalą ir pasirašytinai supažindinami su lankymo tvarka pas įstaigos budėtoją.

**III SKYRIUS**

**BAIGIAMOSIOS NUOSTATOS**

1. Šis aprašas gali būti keičiamas arba pripažįstamas netekusiu galios Šiaulių miesto savivaldybės globos namų direktoriaus įsakymu.

\_\_\_\_\_\_\_\_\_\_\_